คลังเมินรีดเงินแบงก์รัฐใช้หนี้กองทุนฟื้นฟู
ปลัดคลัง ปัดข้อเสนอธปท.ให้เก็บเงินจากแบงก์รัฐสมทบแบงก์พาณิชย์ ใช้หนี้กองทุนฟื้นฟู เพื่อให้เกิดการได้เปรียนเสียเปรียบในการแข่งขัน
13 ม.ค. 2555

ปลัดคลัง ปัดข้อเสนอธปท.ให้เก็บเงินจากแบงก์รัฐสมทบแบงก์พาณิชย์ ใช้หนี้กองทุนฟื้นฟู เพื่อให้เกิดการได้เปรียนเสียเปรียบในการแข่งขัน
นายอารีพงศ์ ภู่ชอุ่ม ปลัดคลัง กล่าวว่า สถาบันการเงินเฉพาะกิจของรัฐไม่ได้อยู่ภายใต้กฎหมายสถาบันคุ้มครองเงินฝาก (สคฝ.) จึงไม่สามารถเก็บเงินจากฐานเงินฝากเพื่อนำไปใช้หนี้ของกองทุนเพื่อการฟื้นฟูและพัฒนาสถาบันการเงิน เหมือนกับธนาคารพาณิชย์ ตามข้อเสนอของธนาคารแห่งประเทศไทย (ธปท.) ได้
เบื้องต้นคลัง ประเมินว่าการเรียกเก็บเงินจากสถาบันการเงินที่ได้รับการคุ้มครองเงินฝากเพิ่มจาก 0.4% ที่เก็บอยู่เดิม ไม่น่าจะกระทบกับต้นทุนของธนาคารพาณิชย์ตจนเสียเปรียนในการแข่งขันกับสถาบันการเงินของรัฐ เพราะที่ผ่านมาธนาคารพาณิชย์ได้รับการลดอัตราภาษีนิติบุคคลจาก 30% เป็น 23% มีผลปีนี้ และปีหน้าเหลือ 20%
นอกจากนี้ การคุ้มครองเงินฝากที่จะมีผลบังคับเหลือ 1 ล้านบาท ในเดือน ส.ค. 2555 ไม่กระทบกับเงินฝากของธนาคารพาณิชย์ให้ไหลออกไปฝากไว้ที่สถาบันการเงินของรัฐมากอย่างที่หลายกังวล
นายอารีพงศ์ กล่าวว่า คลัง และ ธปท. อยู่ระหว่างการพิจารณาให้การเรียกเก็บเงินจากสถาบันการเงิน ไม่ให้กระทบกับฐานะการดำเนินงาน เพราะไม่ต้องการให้ผลัดภาระไปให้ประชาชน
ปัจจุบัน สถาบัน สคฝ.เรียกเก็บเงินจากสถาบันการเงินปีละ 0.4% ของฐานเงินฝาก ได้เงินปีละ 2.6 หมื่นล้านบาท ทำให้มีการคาดการณ์กันว่า จะต้องมีการเรียกเก็บเงินจากสถาบันการเงินเต็ม 1% เพื่อให้เพียงพอกับการใช้ดอกเบี้ยกองทุนฟื้นฟูปีละ 6.5 หมื่นบาท
ทั้งนี้ จึงส่งผลให้การประชุมระหว่างผู้บริหาร ธปท. และ ธนาคารพาณิชย์ ที่ผ่านมายังหาข้อยุติไม่ได้ว่า จะมีรการเรียกเก็บเงินจากสถาบันการเงินในอัตราเท่าไรจึงเหมาะสม
อย่างไรก็ตาม นายธีระชัย ภูวนาถนรานุบาล รมว.คลัง ได้มีนโยบายไม่ให้สถาบันการเงินปล่อยกู้รายใหญ่ที่เป็นลูกค้าใหม่ ซึ่งจะส่งผลให้สถาบันการเงินของรัฐไปแข่งระดมเงินฝากกับธนาคารพาณิชย์มาปล่อยกู้
ด้านนายเลอศักดิ์ จุลเทศ ผู้อำนวยการธนาคารออมสิน กล่าวว่า ยอดเงินฝากของธนาคารในเดือน ธ.ค. 2554 ที่ผ่านมาสูงถึง 7 หมื่นล้านบาท จากปกติที่อยู่ที่เดือนละประมาณ 1 หมื่นล้านบาท ซึ่งเหตุผลมาจากที่ธนาคารพาณิชย์ไม่ต้องการรับเงินฝากในช่วงนั้น เพื่อที่จะได้ไม่ต้องส่งเงินเข้า สคฝ. เป็นจำนวนมาก ไม่ได้มาจากที่ธนาคารออมสินให้ดอกเบี้ยสูงแย่งลูกค้าจากธนาคารพาณิชย์